རྒས་གཉེར་ཇེ་མང་དུ་སོང་བ་དང་བསྟུན་ནས།ཉི་མ་དྲོ་སར་སྡོད་རྒྱུར་དགའ་བ་ནི་ཕལ་ཆེར་རྒན་འཁོགས་ཚང་མའི་ཐུན་མོང་གི་གོམས་གཤིས་ཤིག་ཡིན་པ་འདྲ།ཨ་ཁུ་ཆོས་བཟང་ཡང་དེ་ལས་མ་འདས།ཁོ་ཤུར་མ་རྒྱ་སྨུག་གི་གྱོན་གོས་ཆ་ཚང་ཞིག་གྱོན་ཡོད་པ་དང་།མགོ་ལ་རྒྱ་གར་ཞྭ་མོ་ཞིག་གྱོན།རྐང་པར་འགྱིག་ལྷམ་སྔོན་པོ་ཞིག་གྱིན་ཡོད་པས།ཧ་ཅང་བབ་ཆགས་ཤིང་སྟབས་བདེ་བའི་སྣང་བ་ཞིག་སྟེར་བར་བྱེད།དེ་རིང་ཁོའི་ངོ་ལ་བལྟས་པ་ཙམ་གྱིས་ནམ་རྒྱུན་དང་མི་འདྲ་བའི་སེམས་ནང་དགའ་སྣང་གིས་ཁེངས་པ་མངོན།ཁོས་སྐུད་པ་འཁེལ་ཞོར་དུ་ཡ་ཐོག་ལག་པས་བཀབ་ནས་མ་གིའི་ལམ་སྣེ་ནས་འཕྲུལ་ཆས་ཤིག་བུད་ཡོང་བ་མཐོང་ཚེ།ལག་ལས་ཅམ་མེར་བཞག་ནས་གྲོང་ཚོའི་ཟུར་གྱི་ཟམ་པའི་ཚུལ་རོལ་དུ་མ་བསླེབས་པའི་བར་དུ་ཞིབ་བལྟ་བྱེད།ངོ་ཆོད་འཕྲལ་བློ་ཕམ་ཞིག་དང་སྦྲགས་མུ་མཐུད་ལག་ལས་བྱེད།སྐབས་རེ་ཁོས་ལག་ལས་ཟུར་དུ་བཞགཨམ་ཕྲག་གི་སྦུག་ནས་རྭ་ཅོའི་སྣ་རུ་ནག་ཐིང་ཐིང་དེ་བཏོན་ནས་རྣ་ཐ་འཐེན་གྱིན།མ་གིའི་ལམ་སྣེར་བལྟ་བཞིན་སླར་ཡང་འཕྲུལ་ཆས་ཤིག་བུད་ཡོང་བའི་རེ་བ་བྱེད།དེ་ཡང་གཞན་ཞིག་མིན་པར་ཉིན་ཤས་གོང་བུ་མོ་སྒྲོ་མ་དང་མག་པ་ལྟ་སར་ཤར་རླུང་རྟགས་ཅན་གྱི་རླངའ་འཁོར་ཆེ་གྲས་ཤིག་ཉོ་བར་སོང་བ་རེད།དེ་ཡང་སྒྲོལ་མ་དང་སྒྲོལ་མའི་མག་པ་གཉིས་ཀྱིས་འདི་ལོ་དབྱར་རྩྭ་དབུན་འབུ་བཀོག་པ་དང་།གྲོང་ཁྱེར་ནང་ཞོར་ལས་བྱས་ཏེ་ཡོང་འབབ་སྒོར་ཁྲི་གཉིས་ལྷག་ཙམ་བྱུང་བས།ཁྱིམ་མི་གང་བོས་ཕར་གྲོས་ཚུར་གྲོས་ཡང་ཡང་བྱས་མཐར།ཤར་རླུང་རྟགས་ཅན་གྱི་རླང་འཁོར་ཆེ་གྲས་ཤིག་ཉོ་རྒྱུ་ཐག་བཅད་དེ།དངུལ་ཁང་ནས་དངུལ་བུན་སྒོར་ཁྲི་ཁ་ཤས་གཡར་བ་དང་།ལས་ཁུངས་སུ་ཡོད་པའི་བུ་བསྟན་འཛིན་གྱིས་སྒོར་མོ་ཁྲི་གཅིག་རྒྱབ་སྐྱོར་བྱས།